ไออาร์พีซี  เปิดเวทีสัมมนา “ทิศทางธุรกิจ กับแผนพัฒนาเศรษฐกิจฯ ฉ.11”
เน้นการเติบโตของธุรกิจ ควบคู่ไปกับการเติบโตของชุมชน สังคม และสิ่งแวดล้อมร่วมกันอย่างยั่งยืน
7 ก.พ. 2555

นายอธิคม  เติบศิริ  กรรมการผู้จัดการใหญ่ บริษัท ไออาร์พีซี จำกัด (มหาชน) เป็นประธานเปิดงานสัมมนา  ในหัวข้อ  “ทิศทางธุรกิจ ไออาร์พีซี กับแผนพัฒนาเศรษฐกิจและสังคมแห่งชาติฉบับที่ 11” ณ ห้องสวนสน ศูนย์เอนเนอร์ยี่คอมเพล็กซ์ อาคาร B ชั้น 6



นายอธิคม เติบศิริ กรรมการผู้จัดการใหญ่ บริษัท ไออาร์พีซี จำกัด (มหาชน) เป็นประธานเปิดงานสัมมนา ในหัวข้อ “ทิศทางธุรกิจ ไออาร์พีซี กับแผนพัฒนาเศรษฐกิจและสังคมแห่งชาติฉบับที่ 11” 
    นายอธิคม กล่าวว่า  ไออาร์พีซี   ในฐานะภาคเอกชน  ซึ่งถือเป็นส่วนหนึ่งในการขับเคลื่อนแผนยุทธศาสตร์ของประเทศ  จึงมีความจำเป็นอย่างยิ่งที่บุคคลากรของบริษัทฯ  จะต้องมีความรู้  ความเข้าใจและร่วมกันคิดวิเคราะห์ทิศทางการพัฒนาเศรษฐกิจและสังคมกับโอกาสหรือความท้าทายในการดำเนินธุรกิจของไออาร์พีซีที่จำเป็นต้องปรับตัวและเผชิญกับความท้าทายทั้งด้านการเปลี่ยนแปลงทางธรรมชาติ  สภาพเศรษฐกิจทั้งในและนอกประเทศ  โดยต้องอาศัยมุมมอง ความรู้ ความเข้าใจในแผนพัฒนาฯ ที่เชื่อมโยงระหว่างภาครัฐและเอกชน เพื่อเตรียมพร้อมรับเหตุการณ์ที่จะเกิดขึ้น ที่อาจเป็นทั้งโอกาสหรืออุปสรรคในการดำเนินธุรกิจของ ไออาร์พีซี ในอนาคต      การจัดงานสัมมนาในครั้งนี้  ไออาร์พีซีได้รับเกียรติจากบุคคลซึ่งเป็นที่ยอมรับในระดับประเทศ อาทิ นายอาคม  เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ได้กล่าวถึงทิศทางของประเทศไทยที่มีเกี่ยวข้องกับความท้าทายของภาคเอกชน ได้แก่  การเพิ่มประสิทธิภาพการใช้พลังงานและระบบโลจิสติกส์  การวางแผนดำเนินธุรกิจภายใต้ความเสี่ยง  การขยายฐานการผลิตและเชื่อมโยงการลงทุนกับต่างประเทศ การพัฒนาบุคลากรให้มีความเป็นสากลและมืออาชีพ และการมุ่งวิจัยและพัฒนาเพื่อดำเนินกิจกรรมธุรกิจที่มีมูลค่าสูง ซึ่งกรอบประชาคมอาเซียนที่จะมีผลในปี 2558 ประเทศไทยควรดึงความสามารถในการแข่งขันออกมาเพื่อสร้างความได้เปรียบ ทั้งทางด้านอาหาร ด้านชิ้นส่วนยานยนต์และอิเล็กทรอนิกส์ รวมถึงการท่องเที่ยว




    แผนพัฒนาเศรษฐกิจและสังคมแห่งชาติฉบับที่ 11 (พ.ศ.2555 - 2559) เป็นหัวใจสำคัญของการพัฒนาประเทศ  โดยมี 4 เป้าหมายหลัก ได้แก่ เศรษฐกิจมีความเข้มแข็งสมดุล  ความสามารถในการแข่งขันสูงขึ้น มีหลักประกันสังคมที่ทั่วถึง และสังคมไทยมีความสุขอย่างมีธรรมาภิบาล ภายใต้ 7 ยุทธศาสตร์ ได้แก่ 1. การสร้างฐานการผลิตให้เข้มแข็ง  สมดุลอย่างสร้างสรรค์  2. การสร้างสภาพแวดล้อมที่เอื้ออำนวยต่อการผลิต การค้า การลงทุน  3. การพัฒนาคุณภาพคนทั้งความรู้คู่คุณธรรม  4. สังคมมั่นคงเป็นธรรม มีพลังและเอื้ออาทร  5. เน้นการผลิตและบริโภคที่เป็นมิตรกับสิ่งแวดล้อม 6. มีความมั่นคงของพลังงานและอาหาร และ 7 . เพิ่มขีดความสามารถในการแข่งขันของประเทศ      ทั้งนี้  แผนพัฒนาเศรษฐกิจและสังคมแห่งชาติฉบับที่ 11 สอดคล้องกับนโยบายการดำเนินธุรกิจของ    ไออาร์พีซี ที่เน้นการเติบโตของธุรกิจ ควบคู่ไปกับการเติบโตของชุมชน สังคม และสิ่งแวดล้อมร่วมกันอย่างยั่งยืน